Under det historisk lange pressemøde i oktober fremhævede GGGI-formand Lars Løkke Rasmussen sit tætte samarbejde med Danmarks ’dygtige, dygtige, dygtige’ ambassadør i Sydkorea; Peter Lysholt Hansen.

Men hvor dygtig er han egentlig?

Ekstra Bladet har gennemgået hans bommerter som Danmarks vagthund i den skandaleramte organisation (se dem herunder) - og blandt politikerne på Christiansborg genkender man ikke billedet af den kompetente diplomat.

Mere kaos hos Løkke: Alting sejler (stadig) i GGGI

- Jeg synes, den gode mand må have noget røde ører, og hvis jeg var udenrigsminister, ville jeg tage en meget alvorlig samtale med ham, siger udviklingsordfører Christian Juhl fra Enhedslisten.

- Han lever slet ikke op til den kvalitet, som vi normalt forventer af vores diplomatiske korps. Det ligner jo kammerateri mellem ham og Lars Løkke. Det må ministeren gribe ind overfor, siger han.

Tav om underslæb

Heller ikke udviklingsordfører Hans Kristian Skibby fra Dansk Folkeparti er imponeret. Om den seneste sag, hvor ambassadøren tav om underslæb og dokumentfalsk i GGGI, siger han:

- Jeg synes, vi skal meddele GGGI, at vi stopper støtten. Og jeg forventer, at ambassadøren giver en grundig redegørelse for, hvorfor han ikke har orienteret ministeriet i København.

Udenrigsministeriet meddeler, at Peter Lysholt Hansen ikke vil interviewes om GGGI-sagen.